text: Esbjerg-chef: Europæiske penge skal styrke truppen
  09 november 2013 kl. 09.02
  Søren Poulsen er klar til at investere nogle af Esbjergs penge fra Europa League i at gøre truppen bedre.
  Fodboldklubben Esbjerg skal bruge nogle af klubbens millionindtægter fra Europa League på at styrke truppen i vinterens transfervindue.
  Det er meldingen fra klubbens administrerende direktør, Søren Poulsen.
  - Jeg synes, at vi har en rigtig fin trup. Truppen viser sig nu at være smal, måske også for smal, til det meget pressede program, hvor det hver eneste gang forventes, at man skal vinde for ikke at komme bagud i ligaen.
  - Det gør selvfølgelig, at de midler, vi har spillet ind i Europa, dem vil vi kigge på og forvalte fornuftigt hen over vinterpausen i forhold til at gøre vores trup både bedre og bredere, siger Søren Poulsen.
  Esbjerg gik torsdag videre fra gruppespillet i Europa League, efter at klubben vandt 1-0 hjemme over Elfsborg fra Sverige.
  I Superligaen går det mindre godt efter fire nederlag på stribe, så Esbjerg er nummer ni med 17 point for 14 kampe.
  Klubben blev også sendt ud af pokalturneringen efter et 0-3-nederlag ude til Lyngby fra den næstbedste række.
  Esbjerg vandt pokalturneringen i sidste sæson.
  